S T A T U T

**VATROGASNE ZAJEDNICE GRADA**

**VELIKE GORICE**

Na temelju članka 13. Zakona o udrugama („Narodne novine“ broj 74/2014.), a u svezi s člankom 6. i 19. Zakona o vatrogastvu ("Narodne novine" broj 106/1999., 117/2001., 36/2002. – Odluka Ustavnog suda, 96/2003., 139/2004. – pročišćeni tekst, 174/2004., 38/2009. i 80/2010.), i članka 21. Statuta Vatrogasne zajednice Grada Velike Gorice, Skupština Vatrogasne zajednice Grada Velike Gorice na sjednici održanoj dana 24.09.2015. godine u Okuju donijela je

**S T A T U T**

**VATROGASNE ZAJEDNICE GRADA**

**VELIKE GORICE**

# I. OPĆE ODREDBE

**Članak 1.**

Ovim Statutom Vatrogasne zajednice Grada Velike Gorice (dalje u tekstu: Statut) uređuje se:

* + naziv i sjedište Vatrogasne zajednice Grada Velike Gorice(dalje u tekstu: Zajednica),
  + zastupanje i predstavljanje Zajednice,
  + izgled pečata Zajednice,
  + područje djelovanja Zajednice,
  + ciljevi Zajednice i djelatnosti kojima se ostvaruju ti ciljevi,
  + način osiguranja javnosti djelovanja Zajednice,
  + uvjeti i način učlanjivanja i prestanak članstva, prava, obveze i odgovornosti te stegovna odgovornost članica i članova Zajednice i način vođenja popisa članica i članova Zajednice,
  + tijela Zajednice, njihov sastav i način sazivanja sjednica, izbor, opoziv, ovlasti, način odlučivanja i trajanje mandata te način sazivanja Skupštine u slučaju isteka mandata,
  + izbor i opoziv likvidatora Zajednice,
  + prestanak postojanja Zajednice,
  + imovina, način stjecanja i raspolaganja imovinom, te postupak s imovinom u slučaju prestanka Zajednice,
  + način rješavanja sporova i sukoba interesa unutar Zajednice,
  + znak, amblem i zastava Zajednice i njihov izgled,
  + nagrade i priznanja Zajednice,
  + druga pitanja od značaja za Zajednicu, te
  + prijelazne i završne odredbe.

Riječi i pojmovi koji se koriste u ovom Statutu a imaju rodno značenje, bez obzira da li se koriste u muškom ili ženskom rodu odnose se na jednak način na muški i ženski rod.

**Članak 2.**

Zajednica je dobrovoljna, stručna, humanitarna i nestranačka udruga od posebnog interesa za Republiku Hrvatsku u djelatnosti zaštite od požara, osnovana u cilju unapređivanja, organiziranja i djelovanja dobrovoljnih vatrogasnih društava na području grada Velika Gorica*.*

Temeljna zadaća Zajednice je provedba vatrogasne djelatnosti utvrđena zakonima i propisima koji uređuju sustav vatrogastva u Republici Hrvatskoj.

Članice i članovi Zajednice rade na unapređenju vatrogastva i zaštite od požara, te obavljaju i druge poslove kojima se podupire vatrogasna djelatnost i ostvaruju ciljevi i zadaci Zajednice.

Zajednica na dobrovoljnoj osnovi provodi vatrogasnu djelatnosti, te promiče, razvija i unapređuje zaštitu od požara i vatrogastvo.

# II. NAZIV I SJEDIŠTE ZAJEDNICE

**Članak 3.**

Naziv Zajednice je : Vatrogasna zajednica Grada Velike Gorice

## Skraćeni naziv Zajednice je: VZG Velika Gorica

Skraćenica koju još Zajednica koristi je:VZG VG

Sjedište Zajednice je u Velikoj Gorici , Zagrebačka ulica br.3.

Odluku o promjeni sjedišta Zajednice donosi Skupština Zajednice.

Odluku o promjeni poslovne adrese sjedišta određuje Upravni odbor Zajednice.

# III. ZASTUPANJE I PREDSTAVLJANJE ZAJEDNICE

**Članak 4.**

Zajednicu zastupaju predsjednik i zapovjednik.

Zajednicu može zastupati i druga osoba po odluci Upravnog odbora.

Zajednicu predstavljaju predsjednik, zapovjednik i tajnik,

Zajednicu može predstavljati i druga osoba po ovlaštenju predsjednika ili zapovjednika Zajednice.

Osoba ovlaštena za zastupanje:

* odgovara za zakonitost rada,
* vodi poslove sukladno odlukama Skupštine, Upravnog odbora i drugih tijela upravljanja,
* odgovorna je za podnošenje skupštini prijedloga godišnjeg financijskog izvješća,
* dostavlja zapisnik s redovne sjednice skupštine nadležnom uredu koji vodi registar udruga,
* sklapa ugovore i poduzima druge pravne radnje u ime i za račun Zajednice,
* obavlja i druge poslove u skladu sa zakonom, Statutom i aktima Zajednice.

# IV. PEČAT ZAJEDNICE

**Članak 5.**

Zajednica ima pečat.

Pečat je okruglog oblika, promjera 18 i 30 mm sa ispisanim tekstom uz rub pečata: «Vatrogasna zajednica Grada Velike Gorice». U sredini pečata nalazi se vatrogasni znak opisan ovim Statutom.

Upotreba i čuvanje pečata pobliže se utvrđuje odlukom Upravnog odbora Zajednice.

# V. PODRUČJE DJELOVANJA ZAJEDNICE

**Članak 6.**

Područje djelovanja Zajednice je Grad Velika Gorica.

Zajednica može djelovati i izvan utvrđenog područja djelovanja, ali takvo djelovanje mora biti utemeljeno na zakonima i propisima koji uređuju obavljanje vatrogasne djelatnosti u Republici Hrvatskoj.

**Članak 7.**

Predsjednik Zajednice donosi odluku o prijemu obveznih članica u Zajednicu, i odluku o udruživanju u nadležnu vatrogasnu zajednicu.

# VI. CILJEVI ZAJEDNICE I DJELATNOSTI KOJIMA SE OSTVARUJU CILJEVI ZAJEDNICE

**Članak 8.**

Ciljevi Zajednice:

* unapređenje sustava zaštite od požara i vatrogastva na području djelovanja Zajednice,
* učinkovita provedba vatrogasne djelatnosti na području djelovanja Zajednice,
* pripremanje vatrogasnog sustava za sudjelovanje u sustavu zaštite i spašavanja,
* aktivnosti u pogledu podizanja razine vatrogasne kulture u lokalnoj samoupravi,
* promicanje značaja dobrovoljnog vatrogastva.

**Članak 9.**

Djelatnosti Zajednice:

* provedba poslova kontrole nad provedbom propisanih mjera zaštite od požara,
* uključivanje u sustav zaštite i spašavanja prilikom velikih nesreća i katastrofa,
* osposobljavanje i usavršavanje članova članica Zajednice temeljem važećih propisa,
* provedba teorijske nastave i praktičnih vježbi članova članica Zajednice temeljem važećih propisa,
* organizacija pokaznih vježbi i natjecanja na razini Zajednice,
* promidžbene aktivnosti,
* promicanje vatrogastva kao stručne i humanitarne djelatnosti,
* organizacija savjetovanja i seminara,
* organizacija kulturnih, sportskih i drugih aktivnosti,
* promicanje i zastupanje zajedničkih interesa svojih članica i članova,
* suradnja s jedinicama lokalne samouprave i uprave, pravnim osobama, tvrtkama, medijima, udrugama, i ostalim organizacijama radi unapređenja vatrogastva i zaštite od požara,
* obavljanje uslužnih djelatnosti u skladu s posebnim propisima,
* organizacija i provedba drugih aktivnosti potrebnih za ostvarivanje ciljeva Zajednice.

# VII. NAČIN OSIGURANJA JAVNOSTI DJELOVANJA ZAJEDNICE

**Članak 10.**

Rad Zajednice je javan.

Javnost rada Zajednice ostvaruje se:

1. pravodobnim izvješćivanjem o radu Zajednice i značajnim događajima putem pisanih izvješća, organizacijom posebnih skupova ili na drugi prikladan način,
2. putem sredstva javnog priopćavanja,
3. putem Internet stranica Zajednice.

**Članak 11.**

Predstavnici sredstava javnog priopćavanja mogu prisustvovati sjednicama tijela Zajednice i o tome izvješćivati javnost.

Predsjedavajući sjednice pojedinog tijela Zajednice može predložiti da se javnost isključi sa sjednice, o čemu se treba pozitivno izjasniti natpolovična većina nazočnih članova na sjednici.

**Članak 12.**

Zajednica informira članice, članove tijela i širu javnost o svim značajnim aktivnostima putem sredstava javnog priopćavanja ili na drugi odgovarajući način.

Za informiranje i obavještavanje o radu Zajednice odgovorni su predsjednik ili osoba koju on ovlasti.

# VIII. UVJETI I NAČIN UČLANJIVANJA I PRESTANAK ČLANSTVA, PRAVA, OBVEZE I ODGOVORNOSTI TE STEGOVNA ODGOVORNOST TE NAČIN VOĐENJA POPISA ČLANSTVA

**Članak 13.**

Sve vatrogasne organizacije s područja djelovanja Grada Velike Gorice učlanjuju se u Zajednicu.

Učlanjenje u Zajednicu je obavezno.

Učlanjenje se provodi pod uvjetima i na način utvrđen ovim Statutom.

**Članak 14.**

Obvezatno članstvo Zajednice čine članice:

1. dobrovoljna vatrogasna društva, s područja djelovanja Zajednice,
2. javne vatrogasne postrojbe, s područja djelovanja Zajednice,
3. dobrovoljne vatrogasne postrojbe iz gospodarstva, s područja djelovanja Zajednice,
4. profesionalne vatrogasne postrojbe iz gospodarstva, s područja djelovanja Zajednice.

Skupštinu Zajednice čine predstavnici članica iz stavka 1. s pravom glasa i odlučivanja u Skupštini, koji predstavljaju i zastupaju članice,a izabrani su odlukama nadležnih tijela članica.

Osim obvezatnog članstva, Zajednica može imati i pridružene članove, koji su predstavnici fizičkih i/ili pravnih osoba osobito zaslužni za razvoj vatrogastva na području djelovanja Zajednice.

Skupštinu Zajednice, bez prava glasa i odlučivanja, čine počasni članovi, počasni dužnosnici i pridruženi članovi Zajednice koji su tako proglašeni odlukom Skupštine Zajednice.

**Članak 15.**

Odluku o prijemu u članstvo počasnih dužnosnika, pridruženih i počasnih članova Zajednice donosi Skupština, na prijedlog Upravnog odbora*.*

**Članak 16.**

Članstvo u Zajednici prestaje:

* istupom pridruženog člana
* istupanjem počasnog člana,
* isključenjem pridruženog člana
* isključenjem počasnog člana,
* smrću fizičke osobe pridruženog člana
* smrću fizičke osobe počasnog člana,
* prestankom pravne osobe članice – vatrogasne organizacije,
* prestankom rada Zajednice.

Isključenje pridruženog ili počasnog člana se provodi temeljem odluke Upravnog odbora zbog neisupnjavanja i/ili zanemarivanja statutarnih obveza, nanošenja štete i ugleda Zajednici, neaktivnosti, te u drugim slučajevima utvrđenim zakonima i propisima koji uređuju obavljanje vatrogasne djelatnosti u Republici Hrvatskoj, ovim Statutom ili Pravilima vatrogasne službe.

Protiv odluke o isključenju član ima pravo žalbe. Žalba se podnosi Skupštini putem Upravnog odbora u roku od 8 dana od dana primitka odluke. Skupština je dužna o proslijeđenoj žalbi odlučiti najkasnije u roku godine dana, odnosno na prvoj narednoj sjednici. Odluka Skupštine je konačna.

**Članak 17.**

Zajednica je obvezna voditi popis svojih članica i članova, koji se redovito ažurira. Za vođenje i ažuriranje popisa odgovoran je tajnik Zajednice. Odluku o načinu vođenja popisa donosi Upravni odbor Zajednice.

Popis sadrži sve podatke propisane zakonom, a može sadržavati i druge podatke bitne za rad Zajednice.

Popis mora biti dostupan na uvid svakom članu tijela Zajednice.

**Članak 18.**

Temeljna prava i obveze članica i članova Zajednice su:

* pridržavanje odredaba Statuta Zajednice,
* pridržavanje Pravila vatrogasne službe,
* pridržavanja svih akata Zajednice,
* sudjelovanje predstavnika članica Zajednice i članova u radu tijela Zajednice i upravljanju Zajednicom,
* obavljanje aktivnosti iz programa rada Zajednice,
* čuvanje i podizanje ugleda Zajednice,
* čuvanje materijalnih dobara Zajednice,
* provedba preuzetih obveza,
* ostala prava i dužnosti utvrđena Statutom i drugim aktima Zajednice.

# IX. TIJELA ZAJEDNICE, SASTAV I NAČIN SAZIVANJA SJEDNICA, IZBOR, OPOZIV, OVLASTI, NAČIN ODLUČIVANJA I TRAJANJE MANDATA TE NAČIN SAZIVANJA SKUPŠTINE U SLUČAJU ISTEKA MANDATA

**Članak 19.**

Upravljanje Zajednicom temelji se na zajedničkom demokratskom odlučivanju i samostalnoj odgovornosti te ravnopravnosti članova u ostvarivanju njihovih prava i dužnosti.

Zajednicom se upravlja putem izabranih/imenovanih predstavnika u tijelima Zajednice.

**Članak 20.**

Za rad tijela Zajednice potrebna je nazočnost natpolovične većine članova tijela.

Tijela Zajednice pravovaljane odluke donose natpolovičnom većinom glasova predstavnika nazočnih na sjednicama tijela.

Statut i njegove izmjene i dopune donose se natpolovičnom većinom ukupnog broja članova Skupštine.

**Članak 21.**

Tijela Zajednice odluke donose javnim glasovanjem.

Predsjedavajući može za pojedine odluke zatražiti tajno glasovanje o čemu se članovi tijela izjašnjavaju javnim glasovanjem.

Ukoliko je za izbor predsjednika,zapovjednika,članove Upravnog odbora i Suda časti kandidirano više članova izbor se provodi tajnim glasovanjem.

Također, ukoliko je za članove Nadzornog odbora kandidirano više članova od broja predviđenih Statutom izbor se provodi tajnim glasovanjem.

**Članak 22.**

U radu tijela Zajednice mogu sudjelovati članovi tijela zajednice koji ne čine to tijelo te predstavnici drugih pravnih osoba ali bez prava odlučivanja. O pozivu na sjednicu odnosno dopuštenosti sudjelovanja odlučuje predsjednik tog tijela.

**Članak 23.**

Tijela Zajednice su:

* Skupština,
* Upravni odbor,
* Zapovjedništvo,
* Nadzorni odbor,
* Sud časti

Dužnosnici Zajednice su:

* Predsjednik Zajednice,
* Zapovjednik Zajednice.

Tijela iz ovoga članka mogu radi ostvarenja svojih ciljeva i zadataka osnovati pomoćna ili povremena radna tijela (odbor, komisija i sl.).

Rad tijela iz stavka 1. uređuje se Poslovnikom o radu, kojeg donosi to tijelo.

**Članak 24.**

Mandatno razdoblje za rad tijela, dužnosnika te predstavnika Zajednice u tijelima nadležnih vatrogasnih zajednica i drugih organizacija je 4 godine, s mogućnošću ponovnog izbora odnosno imenovanja.

Kod prestanka mandata člana nekog tijela Zajednice prije isteka redovitog mandatnog razdoblja, bez obzira na način prestanka, novi član tog tijela istu dužnost obavlja do kraja tekućeg mandatnog razdoblja člana na čije mjesto dolazi.

U slučaju isteka mandata tijelu Zajednice i/ili članovima tijela Zajednice, sjednicu Skupštine Zajednice ovlašten je sazvati predsjednik Zajednice.

Ukoliko predsjednik ne sazovu sjednicu, sjednicu će sazvati predsjednik Nadzornog odbora Zajednice.

## **Skupština Zajednice**

**Članak 25.**

Skupština je najviše tijelo upravljanja Zajednicom.

Skupštinu Zajednice s pravom odlučivanja sačinjavaju predstavnici članica izabrani odnosno imenovani sukladno općem aktu članice.

Upravni odbor Zajednice do početka kalendarske godine, prije održavanja sjednice Skupštine donosi odluku temeljem Pravilnika kojom utvrđuje broj članova Skupštine u narednom mandatnom razdoblju,koju potvrđuje Skupština.

Ostali predstavnici sudjeluju u radu Skupštine ,ali bez prava odlučivanja.

**Članak 26.**

Redovita sjednica Skupštine održava se najmanje jedanput godišnje dok se izborna sjednica Skupštine održava svake četri godine.

Izborna sjednica Skupštine može se održati i kao zasebna sjednica.

Pored redovnih i izbornih sjednica mogu se održavati izvanredne, tematske i svečane sjednice Skupštine.

**Članak 27.**

Redovitu, tematsku ili svečanu sjednicu Skupštine saziva predsjednik na temelju odluke Upravnog odbora.

Poziv s točnim datumom, mjestom održavanja i dnevnim redom sjednice mora biti dostavljen svim članovima Skupštine Zajednice najmanje osam dana prije održavanja sjednice.

**Članak 28.**

Izvanrednu sjednicu Skupštine saziva predsjednik na temelju:

* zahtjeva trećine članova Skupštine Zajednice,
* odluke Nadzornog odbora,
* zahtjeva Upravnog odbora,

Na izvanrednoj Skupštini razmatra se samo pitanje zbog kojeg je sazvana.

**Članak 29.**

Predsjednik je dužan sazvati sjednicu Skupštine na zahtjev predlagača iz članka 28. ovog Statuta u roku od 15 dana od dana primljenog zahtjeva.

Ako predsjednik ne sazove sjednicu Skupštine u roku iz prethodnog stavka, sazvat će je predlagači.

U slučaju sazivanja Skupštine prema odredbi stavka 1. ovog članka, predlagači su dužni predložiti dnevni red sjednice te pripremiti sve potrebne materijale.

**Članak 30.**

Skupština pravovaljane odluke donosi natpolovičnom većinom prisutnih.

Iznimno, od odredbe stavka 1. ovog članka, Statut i njegove izmjene i dopune donose se natpolovičnom većinom glasova svih članova Skupštine s pravom glasa.

**Članak 31.**

Rad Skupštine uređen je Poslovnikom kojeg na početku svakog mandatnog razdoblja donosi Skupština na svojoj izbornoj sjednici za cijelo mandatno razdoblje.

**Članak 32.**

Skupština:

* donosi Statut i njegove izmjene i dopune,
* donosi Poslovnik o radu Skupštine,
* donosi opće akte Zajednice iz svoje nadležnosti,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu
* usvaja godišnje financijsko izvješće,
* odlučuje o promjeni ciljeva i djelatnosti,gospodarskih djelatnosti, prestanku rada i raspodjeli preostale imovine Zajednice,
* donosi planove razvoja Zajednice,
* donosi odluku o statusnim promjenama,
* usvaja izvješće Nadzornog odbora,
* bira i provodi opoziv predsjednika,zamjenika predsjednika,zapovjednika i dva zamjenika zapovjednika te članova Upravnog odbora, Nadzornog odbora i Suda časti,
* odlučuje o udruživanju Zajednice u nadlažnu vatrogasnu zajednicu, odnosno odlučuje o udruživanju u sveze, zajednice, mreže i druge oblike povezivanja udruga;
* bira i opoziva predstavnike Zajednice u tijela nadležne vatrogasne zajednice,
* donosi odluku o dodjeli statusa počasnog dužnosnika odnosno počasnog člana

Zajednice;

* donosi odluku o prestanku rada Zajednice;
* odlučuje o uvođenju i iznosu članarine;

Skupština Zajednice može ovlastiti Upravni odbor za donošenje odluka iz ovog članka, i to:

* izmjene i dopune plana rada i financijskog plana za tekuću godinu,
* izboru predstavnika Zajednice u tijela nadležne vatrogasne zajednice,osim delegata članova Skupštine, uz verifikaciju na prvoj narednoj sjednici Skupštine,
* usvajanje završnog računa.

## **U p r a v n i o d b o r Z a j e d n i c e**

**Članak 33.**

Upravni odbor Zajednice upravlja radom Zajednice između dviju sjednica Skupštine.

Predsjednik, zapovjednik, zamjenik predsjednika i tajnik članovi su Upravnog odbora po položaju, s pravom odlučivanja.

Ostale članove Upravnog odbora bira Skupština,s time da osim Zapovjednika u Upravni odbor ne može biti birano više delegate iz iste članice. Prije izbora Skupština utvrđuje broj članova Upravnog odbora u pojedinom mandatu.

Radom Upravnog odbora upravlja predsjednik Zajednice, a u njegovoj odsutnosti njegov zamjenik.

**Članak 34.**

Sjednice Upravnog odbora saziva predsjednik prema potrebi a najmanje četiri puta godišnje.

Upravni odbor može pravovaljano odlučivati ukoliko je sjednici nazočna natpolovična većina članova.

Pravovaljane odluke donose se natpolovičnom većinom nazočnih.

**Članak 35.**

Članovi Upravnog odbora odgovorni su Skupštini za svoj rad, a predsjednik Upravnog odbora odgovoran je Skupštini za ukupan rad Upravnog odbora.

**Članak 36.**

Upravni odbor:

* provodi odluke i zaključke Skupštine,
* rukovodi radom Zajednice između dvije sjednice Skupštine,
* utvrđuje prijedlog dnevnog reda, mjesto i datum održavanja sjednice Skupštine;
* utvrđuje prijedlog izvješća o radu i financijskom poslovanju,
* utvrđuje prijedlog programa rada i financijskog plana,
* utvrđuje prijedloge drugih akata koje donosi Skupština;
* utvrđuje prijedlog o dodjeli statusa počasnog člana i počasnog dužnosnika Zajednice;
* donosi opće akte iz svog djelokruga rada te prati njihovu provedbu;
* donosi odluku o obavljanju poslova likvidatora za dobrovoljna vatrogasna društva,
* utvrđuje prijedlog programa rada, financijskog plana i završnog računa;
* donosi odluku o nabavljanju nepokretne i pokretne imovine u skladu s financijskim planom;
* donosi odluku o ustupanju nepokretne i pokretne imovine;
* žapošljava i bira stručne djelatnike,
* donosi odluke o žalbenim postupcima iz osnove rada ako ima zaposlenih stručnih djelatnika,
* donosi odluku o provođenju godišnjih inventura uz usvajanje pripadajućeg izvještaja;
* donosi odluke o osnovnim pitanjima financijskog poslovanja između dvije sjednice
* Skupštine;
* prati ostvarivanje programa rada, financijskog plana, odluka, zaključaka i smjernica koje donosi Skupština;
* daje tumačenje ovog Statuta
* imenuje i razrješava tajnika,
* imenuje zamjenika predsjednika vršiteljem dužnosti predsjednika,
* imenuje i razrješava članove Zapovjedništva,
* imenuje i razrješava članove radnih tijela Upravnog odbora i Zapovjedništva,
* imenuje i razrješava svoje predstavnike u radna tijela i organizacije s kojima surađuje.

***Z a p o v j e d n i š t v o Z a j e d n i c e***

**Članak 37.**

Zapovjedništvo je stručno-operativno tijelo Zajednice zaduženo za organizaciju pripreme i provedbe operativnih aktivnosti.

Zapovjednik i dva zamjenika zapovjednika članovi su Zapovjedništva po položaju, s pravom glasa i odlučivanja.

Ostale članove Zapovjedništva bira Upravni odbor. Prije izbora, Upravni odbor utvrđuje broj članova Zapovjedništva.

Na sjednice Zapovjedništva poziva se predsjednik i tajnik Zajednice.

Radom Zapovjedništva upravlja zapovjednik Zajednice, a u njegovoj odsutnosti njegov zamjenik kojeg odredi zapovjednik.

**Članak 38.**

Sjednice Zapovjedništva saziva zapovjednik prema potrebi a najmanje četiri puta godišnje.

Zapovjedništvo može pravovaljano odlučivati ukoliko je sjednici nazočna natpolovična većina članova.

Pravovaljane odluke donose se natpolovičnom većinom nazočnih.

**Članak 39.**

Zapovjedništvo:

* obavlja organizacijske poslove s ciljem efikasne provedbe vatrogasne djelatnosti,
* organizira i provodi vatrogasne vježbe,
* provodi praktične vježbe i teorijsku nastavu s operativnim članovima,
* priprema natjecateljska odjeljenja,
* organizira i provodi vatrogasna natjecanja,
* prati i koordinira provedbu preventivnih poslova u području zaštite od požara;
* skrbi o konstantom stručnom osposobljavanju i usavršavanju članova Zajednice,
* brine o održavanju vatrogasne opreme odnosno materijalno-tehničkih sredstava koje Zajednica posjeduje.

**Članak 40.**

Stalna radna tijela Zapovjedništva su:

1. Odbor za osposobljavanje i usavršavanje
2. Odbor za vatrogasna natjecanja
3. Savjet vatrogasne mladeži

Odbore na prijedlog Zapovjedništva potvrđuje Upravni odbor.

Zapovjedništvo može osnovati i druga tijela,po potrebi.

***N a d z o r n i o d b o r Z a j e d n i c e***

**Članak 41.**

Članove Nadzornog odbora bira Skupština iz svojih redova.

Za člana Nadzornog odbora ne mogu biti birani članovi Upravnog odbora.

Član Nadzornog odbora ne može biti biran u Zapovjedništvo Zajednice.

Nadzorni odbor ima do 5 članova.

Sjednice Nadzornog odbora saziva i predsjedava im predsjednik kojeg članovi biraju iz svojih redova.

**Članak 42.**

Sjednice Nadzornog odbora saziva predsjednik prema potrebi, a najmanje jednom godišnje.

Nadzorni odbor može pravovaljano odlučivati ukoliko je sjednici nazočna natpolovična većina članova.

Pravovaljane odluke donose se natpolovičnom većinom prisutnih.

Predsjednik i članovi Nadzornog odbora imaju pravo prisustvovati sjednicama svih tijela Zajednice, bez mogućnosti odlučivanja i glasovanja, s time da su ih tijela dužna obavještavati o vremenskom održavanju istih.

**Članak 43.**

Nadzorni odbor:

* prati primjenu i provođenje Statuta i drugih općih akata;
* analizira provođenje odluka, zaključaka i smjernica Skupštine,Upravnog odbora, Zapovjedništva i njihovih radnih tijela,
* nadzire materijalno-financijsko poslovanje te korištenje i raspolaganje sredstvima i imovinom Zajednice.

Nadzorni odbor izvještava o svom radu Skupštinu jednom godišnje i predlaže poduzimanje odgovarajućih mjera.

***P r e d s j e d n i k Z a j e d n i c e***

**Članak 44.**

Skupština bira predsjednika Zajednice iz svojih redova.

Predsjednik Zajednice predsjedava Skupštini i Upravom odboru , a u slučaju njegove odsutnosti njegov zamjenik ili osoba koju on ovlasti.

Predsjednik ima mogućnost ponovnog izbora.

Ukoliko je predsjednik dao ostavku ili je trajno spriječen obnašati dužnost, Upravni odbor imenuje zamjenika predsjednika vršiteljem dužnosti predsjednika do naredne sjednice Skupštine kada se treba provesti postupak izbora novog predsjednika.

**Članak 45.**

Predsjednik:

* zastupa i predstavlja Zajednicu,
* odgovoran je za zakonitost rada Zajednice,
* brine o poštivanju Statuta i akata Zajednice te drugih propisa;
* saziva sjednice Skupštine i Upravnog odbora*,*
* skrbi o pripremi sjednica Skupštine i Upravnog odbora,te potpisuje odluke, ugovore i druge akte koje donose Skupština i Upravni odbor;
* naredbodavac je za izvršenje financijskog plana,
* odgovoran je za zakonito, namjensko i svrhovito korištenje sredstava;
* donosi odluku o službenim putovanjima u inozemstvo,
* obavlja druge poslove temeljem Statuta te odluka i zaključaka Skupštine i Upravnog odbora.

***Z a p o v j e d n i k Z a j e d n i c e***

**Članak 46.**

Skupština imenuje zapovjednika i zamjenike zapovjednika Zajednice, sukladno odredbama Zakona o vatrogastvu.

Za zapovjednika Zajednice može biti imenovan član Skupštine Zajednice koji udovoljava uvjetima utvrđenim Zakonom o vatrogastvu.

Zapovjednik predsjedava Zapovjedništvu, a u slučaju njegove odsutnosti njegov zamjenik kojeg on ovlasti.

Ukoliko je zapovjednik dao ostavku ili je trajno spriječen obnašati dužnost, Zapovjedništvo imenuje zamjenika zapovjednika obnašateljem dužnosti zapovjednika do naredne sjednice Skupštine kada se treba provesti postupak izbora novog zapovjednika i zamjenika zapovjednika.

**Članak 47.**

Zapovjednik:

* zastupa i predstavlja Zajednicu,
* odgovorna je osoba Zajednice za provedbu vatrogasne djelatnosti utvrđene Zakonom o vatrogastvu,
* odgovoran je za organiziranost, osposobljenost i opremljenost vatrogasnih postrojbi na području djelovanja Zajednice,
* zapovijeda na vatrogasnim intervencijama na području odgovornosti/djelovanja Zajednice,
* odgovoran je za obavljanje operativnih poslova što se odnose na ustroj, rad, osposobljavanje i usavršavanje,
* odgovoran je za pripremu i provedbu vatrogasnih natjecanja,
* odgovoran je za aktivnosti u svezi rada s vatrogasnom mladeži,
* odgovoran je za provedbu zadaća iz Programa aktivnosti u provedbi posebnih mjera zaštite od požara od interesa za Republiku Hrvatsku u nadležnosti zajednice,
* sukladno Planu zaštite od požara grada Velike Gorice odgovoran je za intervencijsku spremnost vatrogasnih postrojbi na području djelovanja Zajednice,
* vodi poslove organizacije i rukovođenja radom vatrogasne postrojbe tijekom provedbe vatrogasnih intervencija, javnih vježbi, interne obuke članova postrojbe, vatrogasnih natjecanja i drugih oblika operativnog rada i aktivnosti članova Zajednice,
* vodi propisane evidencije
* prati i koordinira aktivnosti u pogledu nadzora nad mjerama zaštite od požara,
* organizira preventivne aktivnosti,
* skrbi o stručnom osposobljavanju članova,;
* predlaže dio financijskog plana vezan uz provedbu vatrogasne djelatnosti, te ostalih zadaća u njegovoj nadležnosti,
* neposredno surađuje sa zapovjednikom nadležne vatrogasne zajednice,
* redovito podnosi odgovarajuća izvješća nadležnim tijelima;
* provodi i druge zadaće temeljem odluka nadležnih tijela.

## **Tajnik Zajednice**

**Članak 48.**

Upravni odbor imenuje tajnika Zajednice.

Dužnost tajnika može se obavljati i profesionalno,do završetka mandata delegata,ako tako odluči Upravni odbor.

**Članak 49.**

Poslovi tajnika:

* provodi ustrojstvene i administrativne poslove,
* priprema materijale za sjednice Skupštine, Predsjedništva i radnih tijela;
* priprema i usklađuje stručne poslove u Zajednici,
* predlaže Upravnom odboru opće akte koji se odnose na zaposlene radnike u Zajednici,
* prati propise koji se odnose na provedbu djelatnosti Zajednice,
* izvršava i druge zadatke i poslove koje mu povjere Skupština,Upravni odbor ili predsjednik.

**X. IZBOR I OPOZIV LIKVIDATORA**

**Članak 50.**

Nastupom zakonom propisanih uvjeta odnosno u slučajevima iz članka 48.stavka 1, točaka 1, 3, 4, 6. Zakona o udrugama provodi se likvidacijski postupak Zajednice.

Likvidacijski postupak provodi likvidator. Likvidator je fizička ili pravna osoba koju imenuje i opoziva Upravni odbor Zajednice i koja je kao likvidator upisana u registar udruga. Likvidator ne mora biti član Zajednice. Likvidator mora raspolagati odgovoarajućim stručnim znanjem kako bi mogao voditi brigu o raspodjeli imovine.

Likvidator zastupa Zajednicu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje udruge do okončanja postupka likvidacije i brisanja udruge iz registra udruga.

Mandat likvidatora traje do okončanja postupka likvidacije i brisanja Zajdnice iz registra udruga odnosno do njegova opoziva od strane Upravnog odbora Zajednice.

Pokretanjem postupka likvidacije prestaju sva ovlaštenja svim tijelima i osobama koje su bile ovlaštene za zastupanje Zajednice.

Ako su stvoreni svi uvjeti temeljem Zakona o udrugama za prestanak djelovanja Zajdnice likvidator je dužan nadležnom uredu podnijti zahtjev upis prestanka djelovanja Zajednice u registar udruga u roku od osam dana od dana donošenja odluke o prestanku Zajednice, odnosno pokretanju stečajnog postupka.

Likvidator je dužan provesti likvidacijski postupak u roku od 60 dana od dana primitka rješenja nadležnog ureda o otvaranju likvidacijskog postupka.

Temeljem zaprimljenog izvješća o provedenom likvidacijskom postupku nadležni ured donosi rješenje o brisanju Zajednice iz registra udruga, osim ako su utvrđeni dugovi Zajednice.

**Članak 51.**

Likvidator ima pravo na naknadu troškova za svoj rad nakon otvaranja likvidacijskog postupka. Naknada se osigurava iz sredstava Zajednice u visini koju odredi Upravni odbor vatrogasne zajednice.

**XI. PRESTANAK POSTOJANJA ZAJEDNICE**

**Članak 52.**

Skupština može prema vlastitoj ocjeni ili iz drugih opravdanih razloga donijeti odluku o prestanku rada i to tročetvrtinskom većinom glasova svih članova Skupštine.

Zajednica može prestati s radom i u ostalim slučajevima i na način predviđen zakonom.

# XII. IMOVINA, NAČIN STJECANJA I RASPOLAGANJA IMOVINOM, TE POSTUPAK S IMOVINOM U SLUČAJU PRESTANKA ZAJEDNICE

**Članak 53.**

Imovinu Zajednice čine:

* nekretnine,
* pokretnine,
* novčana sredstva stečena uplatom članarina, dobrovoljnim prilozima i darovima,
* novčana sredstva stečena obavljanjem djelatnosti kojima se ostvaruju ciljevi,
* financiranjem programa i projekata iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora,
* različita imovinska prava,
* druga novčana sredstva stečena u skladu sa zakonom.

**Članak 54.**

Imovinom upravljaju tijela Zajednice, uz pripadajuću odgovornost za njenu upotrebu i korištenje glede ostvarivanja ciljeva Zajednice.

Zajednica za svoje obveze odgovara svojom cjelokupnom imovinom.

Zajednica može, radi ostvarivanja svojih ciljeva i zadataka utvrđenih Statutom, u skladu sa zakonom, osnovati trgovačko društvo, ustanovu, zakladu ili fundaciju. Zajednica može biti i osnivačem druge udruge. Odluku o osnivanju donosi Skupština Zajednice, na prijedlog Upravnog odbora.

**Članak 55.**

U slučaju prestanka rada Zajednice,po sili zakona,imovina će pripasti članicama Zajednice,radi namjenskog korištenja za potrebe vatrogastva.

# XIII. NAČIN RJEŠAVANJA SPOROVA I SUKOBA INTERESA UNUTAR ZAJEDNICEI STEGOVNE ODGOVORNOSTI

**Članak 56.**

Za rješavanje sporova i sukoba interesa unutar Zajednice, nadležan je Sud časti.

Sud časti sastoji se od 3 člana na čelu sa predsjednikom, koji se bira iz redova članova Suda časti.

Članove Suda časti bira Skupština,iz svojih redova.

Za svoj rad,Sud časti odgovara Skupštini.

**Članak 57.**

Sud časti donosi odluke o stegovnim mjerama prema članovima tijela vatrogasne organizacije radi neizvršavanja i zanemarivanja statutarnih obveza, kao i grubog kršenja istih, povrede časti i ugleda vatrogasne organizacije, djelovanja suprotno zakonu, Statutu, propisima, aktima vatrogasne organizacije.

Sukob interesa u Zajednici smatra se situacija kad članovi Zajednice u obavljanju svojih dužnosti u Zajednici dođu u situaciju da svojom odlukom ili drugim djelovanjem pogoduju sebi ili sebi bliskim osobama, nauštrb interesa drugih članova Zajednice. Ako članovi Zajednice spor ne uspiju riješiti mirnim putem u prvom stupnju, odlučivanje provodi Sud časti Zajednice, a u drugom stupnju Skupština Zajednice.

Sud časti može izreći opomenu, suspenzuju vršenja dužnosti do godine dana, i predložiti zamjenu člana tijela iz jedne članice drugim članom, koju mora potvrditi Skupština.

Predlagatelj postupka pred Sudom časti može biti bilo koje tijelo Zajednice.

Na odluku Suda časti može se izjaviti žalba Skupštini, čija odluka je konačna.

Skupština je dužna odlučiti o žalbi najkasnije u roku godine dana.

# XIV. ZNAK, AMBLEM I ZASTAVA ZAJEDNICE

**Članak 58.**

Znak Zajednice je identičan vatrogasnom znaku Hrvatske vatrogasne zajednice.

**Članak 59.**

Amblem Zajednice definiran je posebnom odlukom Upravnog odbora Zajednice,a kojeg treba potvrditi Skupština.

Sadrži puni ili skračeni naziv Zajednice, te simbole vatrogastva, odnosno lokalne sredine na području djelovanja Zajednice.

Koristi se za isticanje pripadnosti članstvu Zajednice,a nosi se na vatrogasnim odorama prema Pravilima vatrogasne službe.

**Članak 60.**

Zastava Zajednice je izrađena od tkanine koja je s jedne I druge strane plameno-crvene boje,dužine 145 cm i širine 120 cm.S lijeve strane vatrogasnog amblema ispisana je godina osnivanja Vatrogasne zajednice Graga Velika Gorica,a s desne strane označena je godina kada je Zajednica dobila zastavu.

Oko ruba zastave su zlatne rese duljine 5 cm.Zastava je navučena na koplje na kojem su pričvršćene u traci dvije trobojke Republike Hrvatske,širine 15 cm a dužine 80 cm s resama od 5 cm.

**Članak 61.**

Sva idejna rješenja amblema, znaka i zastave Zajednice moraju biti usklađena sodgovarajućim aktima odnosno smjernicama Hrvatske vatrogasne zajednice.

**XV. DRUGA PITANJA OD ZNAČAJA ZA ZAJEDNICU**

**Članak 62.**

Zajednica može za obavljanje stručnih, knjigovodstveno-računovodstvenih, blagajničkih, pravnih, administrativnih i drugih poslova uposliti radnike u skladu s propisima,a na temelju općeg akta Upravnog odbora Zajednice.

Upravni odbor može djelomično ili u cijelosti povjeriti obavljanje poslova iz stavka 1. ovog članka drugim pravnim ili fizičkim osobama ovlaštenim za obavljanje određenih poslova.

**Članak 63.**

Knjigovodstveno-računovodstveni poslovi vode se sukladno važećim propisima.

Poslove iz stavka 1. ovog članka može obavljati član tijela Zajednice ukoliko ima propisanu stručnu spremu.

Zajednica može obavljanje poslova iz stavka 1. ovog članka povjeriti drugoj pravnoj ili fizičkoj osobi ovlaštenoj za obavljanje tih poslova.

Blagajničko poslovanje vodi blagajnik Zajednice ili fizička, odnosno pravna osoba iz stavka 3. ovog članka.

**Članak 64.**

Zajednica dodjeljuje nagrade, pismena priznanja, odličja, plakete i slično pojedincima, udrugama, ustanovama, zajednicama, poduzećima i institucijama zaslužnim za ostvarivanje ciljeva i zadataka Zajednice u skladu s odgovarajućim pravilnikom Hrvatske vatrogasne zajednice.

**XVI. PRIJELAZNE I ZAVRŠNE ODREDBE**

**Članak 65.**

Statut Zajednice osnovni je opći akt Zajednice.

Svi drugi akti moraju biti usklađeni s odredbama ovog Statuta.

**Članak 66.**

Postupak za izmjenu Statuta mogu pokrenuti:

* Upravni odbor,
* Nadzorni odbor,
* trećina članova Skupštine.

**Članak 67.**

Danom stupanja na snagu ovog Statuta prestaje važiti Statut Zajednice donesen na sjednici Skupštine Zajednice održanoj dana 31.ožujka 2006.godine sa svim kasnijim izmjenama i dopunama.

**Članak 68.**

Svi akti Zajednice moraju se uskladiti s odredbama ovog Statuta u roku od godinu dana od dana stupanja na snagu.

**Članak 69.**

Ovaj Statut stupa na snagu danom donošenja.

P R E D S J E D N I K

Vatrogasne zajednice Grada

U \_\_\_\_\_\_\_\_\_\_\_\_\_\_\_\_, \_\_\_\_\_\_ 2015.g. Velike Gorice

M. P. DALIBOR MRAKOVČIĆ

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*vlastoručni potpis*